மின்சாரத்தைப்பற்றிக் கேட்கவே வேண்டாம். வீட்டில் நான் நுழைந்தாலே மின்விசிறியுடன் குளிர்சாதனமும் இயங்க வேண்டும். ‘உங்களை மாதிரியான ஆளுங்களுக்காகத்தான் தண்ணி, மின்சாரக் கட்டணத்தில் முப்பது விழுக்காட்டை உயர்த்தி இருக்காங்க அரசாங்கம். இன்னும் மாறலைன்னா எப்படி?’ எனது செயலுக்காக எப்போதும் முகஞ்சுளிக்கும் மனைவி. ‘வைசாலி… வாழ்க்கைன்னாலே வாழ்ந்து அனுபவிக்கணும். செத்துப்போனா என்னவாகும்? இருக்கும்போதே அனுபவிக்கக் கத்துக்கோ’ என்று மனைவிக்குப் பாடமெடுத்தது மனத்தில் தோன்றி மறுகச் செய்தது. பலவீனம் என்னைப் பாதாளத்திற்கு இட்டுச்செல்ல “தீர்ந்ததா உனது ஐயம்?” தோரணையுடன் கேட்கிறார் எமன்.